Fra naturens side vil din krop gerne amme, og det er en god forudsætning for, at det kan lykkes. Allerede i løbet af din graviditet kan du opleve, at dine bryster forandrer sig. De bliver større, og området omkring brystvorten, som man kalder areola, bliver mørkere og mere elastisk. Det gør, at barnet bedre kan se brystet og få fat.
Under graviditeten bliver der også dannet råmælk i dine bryster fra omkring uge 20. Råmælken er gullig og fyldt med proteiner, antistoffer og væksthormoner.